Karina Lorentzen Dehnhardt (SF), 2025-01-14:
En af de ting, som jeg appellerede til, var, at vi fik nedsat en taskforce, som kunne kigge nærmere ind i det her problem.
Det var der heller ikke interesse for.
Så jeg synes egentlig, jeg har gjort, hvad jeg kunne for at få sat de daværende ministre i gang, og jeg troede egentlig, at jeg oplevede et lille gennembrud i 2021, men jeg skulle så blive klogere – der gik 4 år, før man så fandt ud af at få skærpet straffene.
Allerede dengang vidste man jo godt, at hvis man solgte medicin, skulle der 3.000 enheder til, før man bevægede sig op i det lidt mere skærpende leje, og det har jo betydet, at det var mere risikofrit, hvilket i høj grad har muliggjort, at det er blevet et større problem i mellemtiden.
Tak for ordet.
Jeg synes jo ikke, at Danmark skal arve amerikanernes opioidkrise.
Selv om vi er et godt stykke fra den, har det her bare et potentiale til at gøre mennesker afhængige lynhurtigt og ødelægge deres liv.
Jeg har siddet med nogle af dem, som er blevet ofre for det her.
Jeg har siddet med Lars' forældre, som har kæmpet hårdere for deres søn, end de fleste kan forestille sig.
De har frygtet ikke at se ham i live igen.
De har rendt myndighederne på dørene for at få hjælp.
De har endda været tvunget ud på det sorte marked efter opioider i en kiosk, der trods mange anmeldelser stadig sælger opioider.
Hun mistede ham i juli til en overdosis.
Dengang sagde fru Sophie Løhde til TV 2: Det her er en del af et misbrug, som går under radaren.
Og det vil jeg give sundhedsministeren ret i.
Det har været præcis min pointe siden 2019, hvor jeg tog problemet op første gang.
Dengang var det i Fredericia, hvor mange unge menneske havde et galoperende opioidmisbrug.
Men når jeg spurgte til det, fik jeg at vide, at det kan man ikke se af nogen statistikker eller domme, ergo er der ikke et problem.
Min pointe var, at når vi ikke kigger efter det, finder vi det heller ikke.
Jeg både spurgte justitsministeren til skærpede straffe, fordi det faktisk bliver straffet meget mildere at sælge det her medicin ulovligt, og jeg har appelleret til, at vi nedsatte en taskforce bestående af politi, læger, socialrådgivere, misbrugsbehandlere og andre, som kunne udvikle idéer til, hvordan vi bekæmper det her problem.
Selv da en rapport – en lokal rapport lavet i Fredericia Kommune – bekræftede, at 40 pct. af de unge, der var indskrevet til misbrugsbehandling, var det på grund af opioider, fik jeg at vide: Det er et lokalt problem.
Jeg synes, det burde have fået alle alarmklokker til at ringe dengang.
Det gjorde det ikke.
Jeg spurgte til en opdatering af vejledning om substitutionsbehandling, fordi det ikke er alle kommuner, der udbyder Buvidal eller giver døgnbehandling for den sags skyld.
Buvidal var meget udbredt i Esbjerg, hvor jeg besøgte deres behandling, og hvor man havde fået et stort opioidproblem lidt senere end i Fredericia.
Da jeg talte med lægen i den behandling, sagde han, at Buvidal faktisk hjalp til at fastholde de unge i uddannelse eller arbejde; de kunne blive abstinensfri og skulle ikke møde frem hver eneste dag.
Men det er ikke alle kommuner, der udbyder den mulighed, og jeg tror, det er meget individuelt og forskelligt, hvad der virker.
Men så fik jeg jo et gennembrud i 2021, troede jeg, for der fik jeg endelig den daværende justitsministers ord i et svar til mig om, at nu ville man gå i gang med at kigge på skærpede straffe.
Dem har vi så ikke vedtaget endnu.
Nu har regeringen spillet ud med noget, og jeg synes faktisk, at det, der ligger der, er meget, men der er gået 4 år.
Og jeg synes måske ikke, der er udvist helt rettidig omhu i forhold til den her problemstilling.
Jeg har stor respekt for, at man skal undersøge ting, men strafskærpelserne kunne vi have vedtaget for længst.
Det erkendte vi allerede i 2021 at der var behov for.
Så har jeg flere gange i dag nævnt det her med, at det vælter ind over landegrænserne med narko i små pakker, og vi har ret gode muligheder for at kunne opdage det, for det kan man nemlig scanne for.
Det koster ikke en bønne for staten at sætte det her i gang; man kunne bare sætte et lovkrav om det, og så vil pakkecentralerne faktisk meget gerne medvirke til det.
Men det bliver jo lidt et problem, hvis ikke alle ligesom stilles over for et lovkrav – så vil der nok være nogle pakker, der finder en vej uden om dem, der går i gang med det her af sig selv.
Så det synes jeg var en ting, som vi godt kunne tage op.
Der er et rigtigt stort behov for at støtte pårørende meget mere.
Det synes jeg heller ikke rigtig at regeringens udspil adresserer.
Så jeg synes egentlig, at der er så meget mere, som vi kunne gøre.
Vi har også brug for akutpladser, hvor man kan blive indlagt, når man er meget syg af sit misbrug, så pårørende ikke skal stå med et meget, meget sygt menneske i løbet af en weekend eller en nat og ikke have muligheder for at agere.
Så med de ord vil jeg appellere til endnu engang, at regeringen indkalder til forhandlinger.